**Studenac otvorio peti krug prijava za dodjelu donacija neprofitnim organizacijama i udrugama**

*Otvorene su prijave za donacije u sklopu projekta „Korak bliže zajednici“ kojim Studenac podržava programe koji pridonose pozitivnim promjenama*

**Omiš, 30. rujna 2022.** – Studenac, jedan od vodećih maloprodajnih lanaca u Hrvatskoj te lanac s najvećim brojem prodavaonica otvorio je peti krug prijava za donacije u sklopu svojeg projekta „Korak bliže zajednici“. Poziv na prijavu otvoren je svim udrugama i neprofitnim organizacijama iz Hrvatske koje svojim radom doprinose unaprjeđenju kvalitete života i općoj društvenoj koristi svojoj zajednici. Prijave se zaprimaju od 1. do 31. listopada putem obrasca na web stranici Studenca – [Korak bliže zajednici](https://www.studenac.hr/korak-blize-zajednici).

Projekt društveno odgovornog poslovanja „Korak bliže zajednici“ Studenac je pokrenuo u listopadu 2021. godine kako bi financijskom potporom u obliku bonova Studenca podržao humanitarne, zdravstvene, socijalne, sportsko-rekreativne i druge programe koji pridonose unaprjeđenju života svoje zajednice.

„Pred nama je listopadski krug donacija, posljednji za ovu 2022. godinu. I ovoga puta pozivamo sve neprofitne organizacije i udruge da se prijave sa svojim projektima kojima doprinose pozitivnim promjenama u svojim lokalnim zajednicama. Prijave se zaprimaju do kraja listopada, a stručni tim Studenca će, kao i do sada, prema jasno postavljenim kriterijima odabrati dobitnike donacija. I ovoga puta doniramo ukupno 100.000 kuna u poklon bonovima čime njegujemo društveno odgovorno poslovanje i dobrosusjedski karakter brinući o zajednici u kojoj živimo i radimo“, izjavila je **Nina Mimica, direktorica Sektora marketinga Studenca.**

U dosadašnja četiri provedena kruga u sklopu projekta „Korak bliže zajednici“, Studenac je donirao ukupno 400.000 kuna četrdeset odabranih neprofitnih organizacija i udruga. Ovo je završni krug donacija za 2022. godinu čime će ukupna vrijednost donacije do kraja godine tako dosegnuti pola milijuna kuna!

Projekt „Korak bliže zajednici“ jedan je od brojnih projekata društveno odgovornog poslovanja Studenca, a kreiran prema ciljevima Ujedinjenih naroda koji se odnose na iskorjenjivanje gladi, promociju zdravog života te blagostanja za ljude svih generacija.

Više o projektu, pravilima i načinima prijave dostupno je na poveznici [Korak bliže zajednici](https://www.studenac.hr/korak-blize-zajednici).

**Kontakt za medije:**

Ivona Radić, Pragma komunikacije za Studenac

+385 91 4772 462

[studenac@pragma.hr](mailto:studenac@pragma.hr)

Anja Škulje Makjanić,

Voditeljica korporativnih komunikacija

[anja.skulje-makjanic@studenac.hr](mailto:anja.skulje-makjanic@studenac.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Na današnji Studenac, trgovinu-susjed koja pogodnostima za kupce dosljedno prati svjetske trendove, najviše je utjecala 2018. kada počinje transformacija poslovanja popraćena akvizicijama i organskim rastom. Preuzimanjem Istarskih supermarketa i Sonika 2019. lanac jača svoju poziciju i posluje duž cijele jadranske obale. Status utvrđuje 2021. preuzimanjem lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, u 2022. Studenac preuzima Pemo, Kordun, Duravit i lanac Lonia te je sada prisutan u 16 županija i Zagrebu. Studenac trenutačno zapošljava više od 5500 djelatnika, ima više od 1000 prodavaonica te je među vodećim maloprodajnim lancima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).